UNESCO maailmapärandi nimekirjas, mis koondab endasse maailma looduse ja inimkultuuri tähelepanuväärsusi, oli 2008. aasta lõpus 878 objekti: neist 679 kultuuripärandina, 174 looduspärandina ja 25 mõlema tunnuse alusel. Kuid Põhja-Eesti klindi sarnaseid  rannaastanguid ei ole seal ühtegi. Põhja-Eesti klindile on jätkunud ruumi üksnes selle väärika nimekirja eelregistreerimislehel (Tentative List). Kuid eestlased ei ole lootust jätnud ja teevad kõik selleks, et Põhja-Eesti klinti rahvusvaheliselt laiemalt tutvustada ning tema noteeringut maailma kõikvõimalikest imedest üleküllastunud turul tõsta. Ühe uue võimaluse selleks annab Maailmapärandi Komitee poolt 2005. aasta juulis loodud Maailmapärandi Mereprogramm (World Heritage Marine Programme), mille eesmärgiks on maailmamere ja selle randadega seonduvate maailmapärandi nime väärivate tähelepanuväärsuste kaitse ja propageerimine.